**Vandarbejdet sæson 2016**

I det forgangne år har der igen været stor aktivitet i vandgrupperne og nye folk er kommet til, især med hvalpe men også et par voksne hunde.

De gamle erfarne vandfolk er stadig med på sidelinien, men efterhånden er flere og flere opgaver lagt over på nye hænder både internt i vandudvalget og uddellegeret herfra. Tilmeldning til vandprøver via Hundeweb er et af de tiltag, som vi håber er klar inden sæsonstart 2017.

Der var mange muligheder for glædeligt gensyn – eller nyt bekendtskab – med ”vandfamilien” i 2016: 3 vandweekends, 1 Biathlon, 6 vandprøver, det første Danmarksmesterskab, figurant- & konkurrencelederuddannelse og selvfølgelig til vandtræning i grupperne. 40 forskellige hunde med deres førere deltog i vandprøver gennem sæsonen. En landseeropdrætter kan prale med ikke mindre end 5 hvalpe fra samme kuld, som bestod SoR-prøven sidste år. Det kunne være sjovt, om også newf-opdrættene kunne sætte sådanne rekorder i fremtiden.

NFK´s regnskab for 2015 viste et underskud på knap 8000 kr i vandarbejdet. Trods ihærdig søgen er det desværre stadig ikke lykkedes at finde årsagen til underskuddet. Men glædeligt er det, at vi kan konstatere, at vandarbejdet i 2016 giver overskud, og dette trods to store ekstraordinære udgifter (uddannelser og indkøb af ny konkurrencebåd vest for Storebælt), som vand ellers havde sparet op til gennem de sidste par år.

Vandarbejdet kører efter devisen ”Alle hjælper alle”, så de nye kommer hurtigt med i fællesskabet. Til vandprøverne er mange (udover selv at være deltager i vandprøverne) på hårdt arbejde som officials, og kontaktpersoner m.fl. gør et stort arbejde ude i vandgrupperne. Det er dejligt med så mange aktive og hjælpsomme hænder – uden jer, var der ikke noget vandarbejde i Danmark. For tiden er der aktive vandgrupper på Falster, Fyn, Sjælland Midt, Jylland Midt-Vest og Jylland Syd. Vandudvalget og de mere erfarne vandfolk hjælper altid gerne nye vandhunde i gang. Det kunne da være sjovt, hvis der om nogle år var vandgrupper i alle regioner – men det kræver lokale hundeejere, som har lyst til at hjælpe hinanden med vandtræningen og kender et egnet sted at svømme med hundene.

Vandudvalget forventer et aktivitetsniveau på ca. samme niveau i 2017, dog uden uddannelser. I forbindelse med jubilæumsåret er der til Gold Cup afsat hele fredagen til vand. Vi håber på mange deltagere og tilskuere, når der på én og samme dag afholdes Biathlon, Start klasse, Åben Klasse og Elite klasse.

Vandudvalget
v. Sanne Andersen